

**Rapport annual 2021 dil president**

Stimau sur Saji

Preziadas parochianas, preziai parochians

Suenter varga dus onns cun restricziuns pervia dalla pandemia essan nus leds e cuntents d’astgar serimnar oz libramein ell’aula dalla scola cheu a Rabius per la radunonza da pleiv. Sco president descha ei a mi da rapportar sur dallas activitads dapi la davosa radunonza generala dils 25 da matg 2021.

La pandemia ha danovamein fatg in streh tras il calender dallas fiastas da baselgia entochen la fin da fevrer da quest onn. Controllas da certificat, desinfectar ils mauns, purtar mascrina, tener distanza, scamond da cantar pils chors ed autras restricziuns han era valiu pils survetschs divins e per tut las occurrenzas en baselgia. Buca mo per la suprastonza, mobein era per parochianas e parochians eisi savens stau grev da propi saver tgei che seigi lubiu e tgei scumandau. Biaras damondas eran buca semplas da rispunder! Dapi l’entschatta da mars ei tut puspei senormalisau e nus tuts sperein ch’ei resti era aschia el futur.

**Jamna sontga e Pastgas**

Nus havein saviu festivar la liturgia dall’jamna sontga e la fiasta das Pastgas cun grondius cant dils chors ellas treis baselgias da Rabius, Sumvitg e Surrein. Igl ei segir stau fetg bi ed in grond levgiament per tuts presents ed en special per nies augsegner, sur Saji da celebrar e festivar las fiastas da Pastgas senza restricziuns.

**Fiasta dall’emprema sontga communiun**

La fiasta dall’emprema sontga communiun cun nos 9 premcommunicantas e premcommunicants havein festivau gliendisdis Pastgas a Rabius. Nossa catecheta Pierina Dolf ha preparau ils affons per quei di cul tema “*Diu, il paun dalla vera*”. Engraziel fetg alla Pierina per siu bien dun dad ir entuorn culs affons e per siu zun appreziau engaschi.

**Creisma**

La sonda suenter la fiasta dall’emprema sontga communiun, ils 23 d’avrel havein nus festivau la fiasta da creisma a Surrein. Suenter plirs onns ha la suprastonza da pleiv envidau igl uestg per quella fiasta. Uestg Giusep Maria Bonnemain ha festivau a moda fetg cordiala la sontga messa e spendiu il sacrament dalla creisma allas 12 cresmandas e cresmands dalla 5avla e 6avla classa da nossa pleiv. Duront igl aperitiv han tuts presents giu la pusseivladad da salidar igl uestg, per in cuort discuors ni schizun per ina fotografia cun el. Uestg Giusep Maria ei fetg populars ed ei, sco el ha sincerau pliras gadas, sesentius fetg bein a Surrein.

A caschun da quella fiasta da creisma havein nus era priu cumiau da nies zun preziau catachet Hubert Venzin che ha duront 18 onns instruiu religiun als affons dalla 5avla e 6avla classa ed aschia preparau els pil sacrament dalla creisma. Duront tut quels onns ha il Hubert cun sia profunda savida e sia mudestadad dau vinavon a nos affons biars buns patratgs sin lur via dalla veta. Hubert finescha siu engaschi culla fin digl onn da scola 2021/22 e va suenter en sia bein meritada pensiun. Nus engraziein al Hubert per sia buna lavur e giavischein ad el tut bien pil futur.

Naven dil niev onn da scola surpren nossa catacheta Pierina Dolf era l’instrucziun da religiun dalla 5avla e 6avla classa. Nus engraziein da cor alla Pierina che surpren quei pensum tier siu ulteriur engaschi da catacheta pils affons pli pigns.

**Fiasta d’installaziun da sur Saji sco plevon dalla pleiv Sumvitg**

La dumengia dils 15 da matg, pia bunamein in onn suenter sia elecziun ufficiala ha la pleiv festivau l’installaziun da sur Saji sco plevon dalla pleiv Sumvitg. Cun in til festiv naven dalla casa da scola han las musicas da Sumvitg/Cumpadials e da Surrein-Rabius e la cumpignia da mats Sumvitg/Cumpadials accumpignau il decan dalla Surselva, sur Thomas, sur Saji e tuts concelebrants en baselgia a Sumvitg. Il decan ha surdau il document dalla nominaziun digl uestgiu da Cuera a sur Saji. Era da siu uestg ell’India ha sur Saji survegniu il consentiment da pastorar nossa pleiv. Ils treis chors da Rabius, Sumvitg e Surrein han embelliu il liung survetsch divin ed alla fin cantau communablamein ina canzun per sur Saji e tuts presents.

Suenter la messa ha la pleiv offeriu in aperitiv per tuts sil plaz cadruvi e las duas societads da musica han delectau ils presents cun in pign concert.

Cordiala gratulaziun sur Saji e nus giavischein ad el bia plascher, satisfacziun e la benedicziun da Diu sco pastur dalla pleiv Sumvitg.

**Cumiau dalla calustra Imelda Degonda**

Per la fiasta da s. Clau dils 4 da december 2021 ha Imelda Degonda preparau la davosa gada la caplutta da s. Clau per la perdanonza da Reits. Culla fin 2021 ha l’Imelda remess siu uffeci da calustra dalla caplutta a Reits suenter in engaschi da 10 onns. La pleiv engrazia all’Imelda ed era a siu um Pauli per lur preziada lavur da calusters e nus giavischein als calusters partents tut bien ed en special buna sanada per tut il temps che stat avon els.

**Igl ugau santeri da Sumvitg va en pensiun**

Luis Cathomas che ei staus dapi 1985 ugau santeri a Sumvitg ha muort vegliadetgna e muort sia sanadad stuiu remetter siu uffeci culla fin digl onn 2021. Luis ei staus in exemplaric ugau santeri. Las nundumbreivlas uras ch’il Luis ha passentau en santeri cun zerclar, schubergiar, better ora neiv e bia auter ein buca pagablas. Luis ha fatg tut quella lavur onns en ed onns ora per ina mudesta paga e vitier mintgaton ina bunamana dallas dunnas che vegnevan en santeri. Ultra da quei ha Luis cavau buca meins che 206 fossas grondas e vitier aunc las fossas per urnas el santeri da Sumvitg. Quei hagi caschunau ad el bia quitaus e fastedis, mo era plascher e satisfacziun sco el di. El era presents tier mintga sepultura ed ha suenter mintgamai cuvretg la fossa. In tal engaschi mereta senza dubi menziun, nies respect ed in resentiu engraziament.

En num da tuttas convischinas e da tuts convischins da Sumvitg e Cumpadials engraziein nus al Luis per siu nunstunclenteivel e fetg cunscienzius engaschi en santeri a Sumvitg duront quels 36 onns.

La suprastonza ha surdau la lavur d’ugau santeri pil temps da stad a Marcel Pöhl. El fa quei en collaboraziun cun Luis Cathomas, che exequescha vinavon pintgas lavurs tenor plascher e sanadad. La rumida dalla neiv succeda entras igl uffeci stradal en collaboraziun cun Ervin Tuor.

**Cumiau da Marcellina Pally-Monn**

L’jamna vargada havein nus priu cumiu da Marcellina Pally-Monn, ch’ei dapi 2 onns stada sesenta a Sumvitg tier sia sora Carma.

Marcellina ei quella persuna ch’ha segidau duront onns ora cun nos plevons dall’India e quei sco scolasta da romontsch da nies anteriur plevon, sur Benny e cun preparar e translatar priedis, meditaziuns, introducziuns a bia auter tochen cuort avon sia mort. A caschun da sia sepultura han sur Saji e dus auters plevons dall’India undrau Marcellina per siu grondius e nunstunclenteivel agid. En num dalla pleiv Sumvitg engraziel jeu alla Marcellina cordialmein per tut sia zun preziada lavur.

**Fossa communabla en santeri a Rabius**

Suenter ch’adina dapli vischinas e vischins da nossa pleiv e vischnaunca giavischan da vegnir cremai a caschun da lur mort e sin giavisch da pliras persunas da Rabius da realisar ina fossa communabla en lur santeri, ha la suprastonza da pleiv dumandau la vischnaunca ch’ei responsabla pils santeris, da metter a disposiziun ina fossa communabla per tut quellas e quels che giavischan che lur tschendra vegni messa en ina tala fossa.

Ella seduta dils 6 da december 2021 ha la suprastonza communala dau suatientscha alla damonda ed incaricau la suprastonza da pleiv culla elaboraziun d’in project, ch’ei da suttametter alla suprastonza communala per approbaziun. La finanziaziun dalla fossa communabla succeda entras la vischnaunca. La suprastonza da pleiv vegn el decuors dalla stad a sefatschentar cun quei project.

**Sanaziun dalla casa pervenda Rabius**

La radunonza generala digl onn vargau ha concediu il credit da 390’000 francs per la sanaziun externa dalla casa pervenda a Rabius. La sanaziun ei, muort il fatg che las fatschentas eran igl onn vargau surcargadas cun lavur, vegnida stuschada sil matg da quest onn e vegn survigilada dalla firma Simeon Baumanagement SA da Trun. Demai ch’il cantun conceda naven dall’entschatta 2022 il dubel contrivuziuns per sanaziuns energeticas da baghetgs ha il spustament dallas lavurs era in effect positiv sils cuosts restonts per la pleiv. Las lavurs vegnan terminadas sco fixau el program da baghegiar miez fendaur.

Pervia dallas lavurs internas has sur Saji priu per 6 jamnas dimora en ina habitaziun vischinonta. Naven da damaun habitescha el puspei en casa pervenda, demai ch’ei resta mo pli da far lavurs externas. Nus sperein che la sanaziun porti la giavischada migliur, en special pertuccont il scladament e che sur Saji sesenti bein ella casa pervenda renovada.

**Casa pervenda Sumvitg**

La famiglia da Patrick e Martina Schaniel che ha giu affittau la casa pervenda naven digl uost 2005 ei secasada dapi l’entschatta matg en sia atgna casa a Sumvitg/Cavischlè.

La suprastonza dalla pleiv ha schau vi la casa pervenda per in cuoz da 5 – 6 meins ad ina famiglia che ha affittau ina habitaziun en casa da scola a Sumvitg. Silsuenter decida la suprastonza sur d’eventualas pintgas renovaziuns e vegn lu a scriver ora da schar a tscheins la casa pervenda.

**Schubergiar mir santeri Sumvitg**

Il fenadur 2021 ha la cumpignia da mats da Sumvitg/Cumpadials procurau ch’il mir santeri ei vegnius schubergiaus dal zarclem e dallas fluras che carscheven gia puspei ord las sfendaglias e ruosnas dil mir vegl, quei cuort suenter la schubergiada radicala che era vegnida fatga en connex culla construcziun dalla part dil mir niev. Nus engraziein fetg alla cumpignia da mats per quella lavur empau pli speciala.

**Fittaziun dalla tegia da mises dalla fundaziun pervenda a Tschèps**

Suenter che la fittaziun dalla tegia da mises ei stada publicada el FUS han 15 persunas inoltrau la damonda da prender a tscheins la tegia. Cun trer la sort denter ils interessents ha Lucas Tuor da Cumpadials survegniu la pusseivladad da prender si la tegia.

Il temps da fittaziun ei 15 onns e las ulteriuras disposiziuns ein pli u meins tuttina sco quellas per la fittaziun dallas tegias dalla vischnaunca. Il tscheins da fittaziun munta 1'500 francs per onn.

**Diversas investiziuns**

Sur dad entginas investiziuns necessarias che han per part gia stuiu vegnir fatgas, vegn l’administratura ad informar en connex culla presentaziun dil preventiv d’investiztiun dad uonn.

**Nos morts**

Tier la veta sauda era la mort e nossa communitad da pleiv ha stuiu prender cumiau dapi la davosa radunonza dils 25 da matg 2021 da 24 parochianas e parochians. Lein cuort seregurdar dad els:

datum da mort vegliadetgna

sur Giusep Cathomas, Trun/Surrein 11-06-2021 88 onns

Cecilia Deplazes-Demund, Sumvitg 12-06-2021 87 onns

Ludivic Flury, Rabius 15-06-2021 79 onns

Marianna Maissen-Heini, Surrein 22-07-2021 91 onns

Valentin Berther-Decurtins, Rabius 01-08-2021 95 onns

Eugen-Aluis Bearth-Duff, Sumvitg 06-08-2021 76 onns

Alfons Giger-Curschellas, Igis/Laus 10-08-2021 79 onns

Ottilia Beer-Soliva, Rabius 30-08-2021 93 onns

Aluis Mathiuet-Deflorin, Mustér/Laus 07-09-2021 74 onns

Vitus Caviezel-Bass, Cumpadials 20-09-2021 79 onns

Mariuschla Monn-Bearth, Sumvitg 11-10-2021 88 onns

Guido Maissen-Schmid, Surrein 14-10-2021 86 onns

Franzestg Degonda, Cumpadials 18-10-2021 89 onns

Linus Giusep Maissen-Tomaschett, Rabius 05-12-2021 69 onns

Maria Tgetgel-Cathomas, Surrein 23-12-2021 95 onns

Carlina Jacomet, Rabius 25-12-2021 87 onns

Georg Candinas-Cathomas, Surrein 16-01-2022 87 onns

Lothar Duff-Bass, Sumvitg 24-01-2022 84 onns

Bernadetta Cabalzar-Maissen, Siltginas 30-01-2022 88 onns

Tresa Carisch-Albin, Rabius 05-03-2022 90 onns

Luis Paulin Maissen, Surrein 12-04-2022 87 onns

Dora Cathomas-Mathiuet, Cumpadials 03-05-2022 89 onns

Luisia Fry-Giger, Cumpadials 17-05-2022 88 onns

Marcellina Pally-Monn, Sumvitg 19-05-2022 90 onns

Possien nos defuncts che han bandunau nus dapi la davosa radunonza da pleiv sco era tut ils auter defuncts en nos santeris guder la beadadad celestiala. Nus seregurdein dad els en in cuort memento.

**Extradas dalla baselgia**

Dapi la davosa radunonza da pleiv ha la suprastonza stuiu prender encunter 4 extradas dalla baselgia catolica da parochianas e parochians da nossa pleiv. Era sch’il diember dallas extradas ei visavi autras pleivs mudests, ei mintga extrada tuttina da deplorar. Jeu engraziel a tut quellas e quels ch’ins entaupa buca fetg savens en nossas baselgias e che stattan tuttina fideivels alla baselgia catholica ed a nossa pleiv e gidan aschia a tener quella en in bien equiliber finanzial.

**Engraziaments**

Igl emprem e special engraziament admettel a nies plevon sur Saji per sia gronda e zun preziada lavur per nossa pleiv, per ils bials survetschs divins e buns priedis e la fetg buna collaboraziun che nus astgein haver cun el. Jeu sperel ch'el hagi vinavon bia plascher e satisfacziun en nossa pleiv e ch’el stetti bugen cheu cun nus.

En quei mument engraziel era a tut quellas persunas che segidan davos las culissas cun nies plevon tier las translaziuns dils differents texts pils survetschs divins.

Grond engraziament allas gruppas da liturgia da Rabius, da Sumvitg/Cumpadials e da Surrein cun lur menadras per lur zun preziau engaschi ella pastoraziun ed en baselgia.

Alla mendra dil cussegl pastoral Gabriela Lutz-Soliva ed allas commembras Alice Cajacob, Maja Deplazes, Doris Janka, Daniela Wieland ed al commember Fabian Bearth sco era a tut quellas e quels che segidan els singuls loghens da baselgia cul cussegl pastoral, engraziel grondamein per lur zun preziada lavur. En siu rapport vegn la presidenta a rapportar sur digl engaschi dil cussegl pastoral.

Allas ministrantas ed als ministrants sco era als affons ch’han quest onn entschiet a ministrar engraziel jeu fetg. En num dalla suprastonza da pleiv engraziel jeu era a lur geniturs che motiveschan e promovan lur affons tier quei survetsch aschi impurtont per nossa communitad.

Muort il calender da termins ch’ei era fetg pulpius tier ils affons, reussescha ei buca da far il viadi che era previus aunc avon las vacanzas da stad. Nus vegnin denton ad organisar quel tenor pusseivladad alla fin dallas vacanzas, avon l’entschatta dalla scola.

Allas calustras ed als calusters da nossas baselgias e capluttas ed a tuts quels che segidan ultra da quels pil beinfuncziunar dils survetschs divins e cun decorar las baselgias e capluttas nies grond engraziament.

All’organista Evelina Giger ed als organists Armon Bearth, Retus Giger, Flurin Monn e Marcel Pöhl admettel in grond engraziament per la promtadad dad esser cheu cu ei drova per accumpignar ils survetschs divins, las sepulturas e devoziuns a l’orgla.

Als treis cors da nossa pleiv ch’han giu dus onns vacanzas sfurzadas ed han cun l’entschatta mars puspei entschiet cun lur emprovas, engraziel per lur cant festiv tier las fiastas e perdanonzas.

Als ugaus-baselgia, ugaus-caplutta ed agl ugau-santeri Luis engraziel grondamein per lur preziada lavur per nossas baselgias e capluttas, pils santeris ed il contuorn da quels.

Allas uniuns da dunnas da Rabius e Surrein che segidan adina cu ei fa basegns admettel in grond engraziament.

Special engraziament al vicepresident ed actuar Armin Candinas per sia zun preziada lavur en suprastonza e per la fetg emperneivla collaboraziun.

Pertuccont l’administratura eisi semidau ultra dil fatg ch’era ella ei vegnida in onn pli veglia, nuot dapi igl onn vargau, aschia che jeu repetel bugen miu ni era nies engraziament ad ella.

Senza la fetg cumpetenta ed el ver senn dil plaid nunstunclenteivla lavur da nossa administratura Giuliana funcziunas fetg bia en nossa pleiv mo malamein ni insumma buca. Il vast menaschi da nossa pleiv pretenda di per di engaschament davart dall’administratura ch’enconuscha nossa pleiv e sias particularitads sco negin e che ei adina promta da segidar cun plaid ed ovra nua ch’ei fa basegns. Specialmein per mei sco president ei igl agid fetg cumpetent dall’administratura da zun gronda impurtonza, pertgei senza l’administratura fuss la lavur da president dalla pleiv per mei dabia pli stregntga. Persuenter engraziel a Ti Giuliana grondamein.

Era per sia lavur da secretariat dalla pleiv che cumpeglia las annunzias el Fegl ufficil Surselva, l’organisaziun dallas sepulturas, las impurtaziuns els cudischs dalla pleiv, las diversas informaziuns a parochianas e parochinas ed auter bia engraziein nus ad ella oz da cor.

A vus tuts che essas vegni oz cheu per udir e s’informar tgei che cuora e passa mo era a tut las autras parochianas e parochinas da nossa pleiv engraziel per la participaziun a nossa communitad e pil sustegn e la beinvulientscha visavi tut quels che s'engaschan sin ina moda ni l'autra per nossa pleiv.

A nos attempai e malsauns che san muort vegliadetgna ni malsogna buca pli prender activamein part da nossa cuminonza giavischel jeu tut bi e bien, buna sanadad ed en special bia pazienzia e curascha.

Possi Dieus accumpignar nus tuts cun siu buntadeivel maun sin tut nossas vias.

Walter Deplazes, president